Hemm 16-il Stat Membru li jużaw il-perjodu ta’ limitu ta’ tliet snin stabbilit mid-Direttiva (AT, CY, CZ, DK, EE, FR, EL, ES, FI, HU, LU, MT, PL, PT, RO, SE), 6 Stati Membri li jippermettu biss perjodi ta’ stennija ħafna iqsar: BG (6 xhur), IE (sena), LT (sena), SI (sena), SK (sena), UK (tliet xhur) u 5 Stati Membri li ma jippermettu l-ebda perjodu ta’ stennija (HR, BE, DE, IT, NL). Stat Membru wieħed (AT) jipprovdi għal perjodu ta’ stennija ta’ erba’ snin għal kategorija speċifika ta’ ħaddiema (ħaddiema temporanji permezz ta’ aġenzija). Stat Membru ieħor (LV) ma jipprovdi l-ebda regola dwar il-perjodu ta’ stennija u, abbażi tal-leġiżlazzjoni kkomunikata mill-awtoritajiet tal-LV, ma jistax jiġi konkluż li dan il-perjodu mhuwiex permess. Fil-fatt, jidher mil-leġiżlazzjoni li l-perjodu ta’ stennija jista’ jiġi definit minn kull pjan tal-pensjoni, u b’hekk jista’ jmur lil hinn mil-limitu ta’ żmien ta’ tliet snin. Dawn id-dispożizzjonijiet tal-aħħar minn AT u LV ma jidhrux li huma konformi mad-dispożizzjoni tad-Direttiva.

16-il Stat Membru jużaw il-perjodu ta’ limitu ta’ tliet snin stabbilit mid-Direttiva (AT, CY, CZ, DE, DK, EL , ES, FI, FR, HU, IT, LU, MT, PT, RO, SE), 3 Stati Membri jippermettu perjodu iqsar ta’ vestiment: IE (sentejn), LT (sentejn), UK (sentejn) u 8 Stati Membri ma jippermettu l-ebda perjodu ta’ vestiment (HR, BE, BG, EE, NL, PL, SI, SK). Għal darb’oħra, Stat Membru wieħed (LV) ma jipprovdi ebda regola dwar il-perjodu ta’ vestiment. Peress li ma jistax jiġi konkluż li tali perjodu mhuwiex permess, il-leġiżlazzjoni tista’ ma tkunx konformi mad-dispożizzjonijiet tad-Direttiva.

Il-perjodi ta’ vestiment fil-Ġermanja diġà tnaqqsu minn għaxar snin għal ħames snin fl-2001 u l-età ta’ vestiment ta’ 30 sena tnaqqset. Bis-saħħa tat-traspożizzjoni tad-Direttiva fil-liġi nazzjonali mill-bidu tal-2018, il-ħaddiema għandhom ikunu impjegati minn impjegatur għal tliet snin biss u għandhom jilħqu l-età ta’ 21 sena sabiex iżommu d-drittijiet tagħhom ta’ pensjoni okkupazzjonali. Dan huwa żvilupp pożittiv fir-rigward tad-drittijiet tal-ħaddiema biex jiksbu l-pensjonijiet supplimentari tagħhom.

Kombinazzjoni ta’ perjodi ta’ stennija u ta’ vestiment

Apparti żewġ Stati Membri, l-Istati Membri kollha jirrispettaw il-limitu ta’ tliet snin applikabbli għall-kombinazzjoni ta’ perjodi ta’ stennija u ta’ vestiment. Dawk l-Istati Membri li jippermettu kemm il-perjodu ta’ stennija kif ukoll il-perjodu ta’ vestiment li, jekk jiġu applikati flimkien, jistgħu jaqbżu l-limitu massimu ta’ tliet snin, jistipulaw espressament fil-leġiżlazzjoni tagħhom il-limitu massimu ta’ tliet snin li huwa applikabbli meta dawn iż-żewġ perjodi jiġu kkombinati flimkien (eż. CY, CZ, DK, EL, ES, FI, FR, HU, LU, MT, PT, SE, SI, RO).

Għal Stati Membri oħra, ir-rispett għal din ir-regola jista’ jiġi konkluż indirettament billi waħda mill-kundizzjonijiet tiġi permessa u l-oħra ma tiġix jew meta dawn iż-żewġ perjodi jiżdiedu flimkien, dawn ma jistgħux jirriżultaw f’aktar minn tliet snin (eż. BG, EE, IE, LT, SK, UK).

L-età ta’ vestiment

Hemm grupp kbir ta’ Stati Membri (16) li jippermettu lill-fornituri ta’ skemi ta’ pensjonijiet supplimentari jistabbilixxu età ta’ vestiment: 21 sena (CY, CZ, DE, DK, EE, EL, ES, FI, FR, LT, LU, MT NL, PT, RO u SE). Stat Membru wieħed (BG) jippermetti li jkun hemm età ta’ vestiment ħafna aktar baxxa ta’ 16-il sena. Hemm diversi pajjiżi (9) li ma jippermettux età minima għall-vestiment tad-drittijiet tal-pensjonijiet (IE, IT, PL, SI, SK, UK, HR, HU u BE). 2 oħrajn ma jistipulaw xejn rigward l-età ta’ vestiment fil-leġiżlazzjoni tagħhom (AT, LV), li jqajjem mistoqsijiet dwar jekk l-istabbiliment ta’ età ta’ vestiment għadux permess u jekk iva, f’liema età.

Bħala konklużjoni, jista’ jingħad li maġġoranza kbira tal-Istati Membri ttrasponew b’mod korrett ir-rekwiżiti minimi għall-ksib ta’ drittijiet għal pensjoni supplimentari stabbiliti mid-Direttiva.

Jidher li fi Stat Membru wieħed (LV), il-miżuri nazzjonali ta’ traspożizzjoni ma jipprovdux b’mod espliċitu għal perjodi massimi ta’ stennija u ta’ vestiment u kwalunkwe regola dwar l-età ta’ vestiment, li jimplika li dawn jistgħu jiġu definiti minn kull pjan ta’ pensjoni jew ftehim dwar l-impjieg. Dan jista’ jfisser li, fir-realtà, il-fornituri ta’ skemi ta’ pensjonijiet supplimentari jistgħu jistabbilixxu kundizzjonijiet li ma jikkonformawx mad-Direttiva. Stat Membru ieħor (AT) jidher li jippermetti perjodu ta’ stennija ta’ erba’ snin għal kategorija speċifika ta’ ħaddiema.

Id-dritt għar-rimborż tal-kontribuzzjonijiet

Sabiex jiġu protetti d-drittijiet finanzjarji ta’ ħaddiem li se jispiċċa mill-impjieg jekk ikun għadu ma kisibx id-drittijiet għall-pensjoni skont il-perjodu stabbilit tal-vestiment, l-Artikolu 4(1)(c) tad-Direttiva jistipula d-dritt għar-rimborż tal-kontribuzzjonijiet imħallsa mill-ħaddiem li se jispiċċa mill-impjieg jew imħallsa f’ismu. Għalhekk, il-kontribuzzjonijiet proprji tal-impjegati kif ukoll il-kontribuzzjonijiet imħallsa f’isimhom mill-impjegatur ma jistgħu qatt jintilfu f’każ li l-ħaddiema li se jispiċċaw mill-impjieg jitilqu minn skema ta’ pensjoni qabel id-drittijiet tagħhom jiġu vestiti.

Ħafna Stati Membri ttrasponew ir-regola tar-rimborż b’mod korrett. Xi Stati Membri ma qisux it-traspożizzjoni ta’ din ir-regola fil-leġiżlazzjoni nazzjonali tagħhom bħala neċessarja peress li, minħabba n-nuqqas ta’ eżistenza ta’ perjodu ta’ vestiment, il-kontribuzzjonijiet tal-ħaddiema li se jispiċċaw mill-impjieg jiġu vestiti immedjatament. Madankollu, Stat Membru wieħed ma ttrasponiex ir-regola tar-rimborż, anki jekk il-kontribuzzjonijiet ma jiġux vestiti immedjatament (LV).

Fir-rigward tal-possibbiltà prevista fl-Artikolu 4(2) li s-sħab soċjali jiġu permessi jistipulaw dispożizzjonijiet aktar favorevoli fuq il-perjodi ta’ stennija jew ta’ vestiment jew l-età ta’ vestiment minn dawk ipprovduti fl-Artikolu 4 fi ftehim kollettiv, nofs l-Istati Membri ppermettew dik il-possibbiltà.

3.6 Il-preservazzjoni tad-drittijiet għall-pensjoni inattivi (l-Artikolu 5)

Il-preservazzjoni tad-drittijiet għall-pensjoni inattivi skont din id-Direttiva hija differenti mill-preservazzjoni tad-drittijiet prevista fl-Artikolu 4 tad-Direttiva 98/49/KE. Minn naħa waħda, id-Direttiva 98/49/KE tistabbilixxi l-prinċipju li l-membri li se joħorġu minn skema li jiċċaqilqu lejn Stat Membru ieħor għandhom jiġu ttrattati bl-istess mod bħall-membri li se joħorġu mill-iskema li jibqgħu fl-istess Stat Membru. Id-Direttiva 2014/50/UE, min-naħa l-oħra, tistabbilixxi d-dritt għall-ħaddiema li se joħorġu minn skema li jiċċaqilqu lejn Stat Membru ieħor biex jippreservaw id-drittijiet inattivi vestiti tagħhom fuq bażi ekwivalenti ma’ membri attivi tal-iskema.

Il-prinċipju bażiku huwa li l-ħaddiema li se jispiċċaw mill-impjieg, dawk li se joħorġu minn skema fil-kuntest tal-moviment liberu tal-ħaddiema, ma għandhomx jiġu ppenalizzati u, fir-rigward tad-drittijiet vestiti tagħhom, għandhom jiġu ttrattati fuq bażi ġusta fir-rigward ta’ membri attivi fi skema. Il-ħaddiema li se jispiċċaw mill-impjieg għandhom id-dritt li jżommu d-drittijiet għall-pensjoni inattivi tagħhom fl-iskema ta’ pensjoni tal-eks impjegatur. Il-preservazzjoni tista’ tvarja skont in-natura tal-iskema ta’ pensjoni - eż. permezz ta’ indiċjar jew permezz ta’ dħul minn kapital. Xi regoli huma aktar adattati għal skemi b’benefiċċji definiti, filwaqt li oħrajn huma aktar adattati għal skemi ta’ kontribuzzjoni definiti. Barra minn hekk, id-Direttiva tistipula li l-valur inizjali ta’ dawk id-drittijiet għandu jiġi kkalkulat fil-mument li fih tintemm ir-relazzjoni tal-impjieg attwali ta’ ħaddiem li se jispiċċa mill-impjieg.

L-Istati Membri kollha segwew ir-regola ġenerali ta’ preservazzjoni tad-drittijiet għall-pensjoni inattivi peress li kollha għandhom miżuri li jiżguraw li d-drittijiet għall-pensjoni akkwiżiti tal-ħaddiem li se jispiċċa mill-impjieg jistgħu jibqgħu fl-iskema ta’ pensjoni supplimentari li jkunu vestiti fiha.